Oikea poliisi ei koskaan kysy verkkopankkitunnuksia.

Valepoliisit sepittävät usein tarinaa, jonka mukaan uhrin on välittömästi annettava verkkopankkitunnuksensa estääkseen rikosta tapahtumasta. Vesa Joensuu

Itä-Uudenmaan poliisille on tehty viime viikolla peräti viisi ilmoitusta valepoliisien huijausyrityksistä.

Kahdessa tapauksessa huijarit onnistuivat viemään iäkkäiltä ihmisiltä suuria summia rahaa. Toisessa tapauksessa huijattiin 10 000 euroa ja toisessa 34 000 euroa. Huijaukset tapahtuivat Hyvinkäällä.

– On todella hävytöntä, miten huijarit käyttävät senioreiden hyväuskoisuutta hyväksi. Tutkimme edellä mainittuja huijaustapauksia törkeinä petoksina, sanoo tutkinnanjohtaja Mikko Minkkinen.

Poliisi ei kysy pankkitunnuksia

Poliisin mukaan huijareiden käyttämiä tarinoita on monia, mutta yleensä huijari pyrkii aiheuttamaan hätäännystä ja sekoittamaan uhrin ajatuksia.

Tyypillistä on, että uhrille sepitetään tarinaa, jossa hän on joutumassa vakavan rikoksen kohteeksi ja hänen pankkitiliään ollaan tyhjentämässä ja ainoa keino estää se on antaa soittajalle tämän pyytämät verkkopankkitunnukset tai nostamaan rahat tililtään kiireesti.

Minkkinen painottaa, että poliisi tai kukaan muukaan oikealla asialla oleva taho ei koskaan tiedustele verkkopankkitunnuksia puhelimessa, sosiaalisessa mediassa, sähköpostilla tai kadulla.

– Poliisi pyytääkin, että ikäihmisten kanssa työskentelevät tahot, heidän omaisensa ja ystävänsä jaksaisivat muistuttaisivat asiasta riittävän usein, jotta huijarit eivät onnistuisi aikeissaan, Minkkinen vetoaa.